Som forventet ble forslaget til Olsen, som er fylkesråd for kultur, miljø og folkehelse i Nordland fylkeskommune, banket igjennom.

Arbeiderpartiet fikk støtte fra Høyre, KrF, Rødt og SV. Partiene Frp, Venstre og Sp stemte imot.

Forbudet innebærer et totalt røykeforbud i arbeidstiden og på fylkeskommunal grunn. Men snusbrukerne slipper litt billigere unna.

Det nye forbudet innebærer ikke et totalforbud. Jobber du på kontor og ikke er i kontakt med folk, skal snus fortsatt være lov. Men er du lærer eller helsearbeider kan du ikke møte elevene eller pasientene med snusleppe.

– Når man er i kontakt med barn, ungdom, pasienter og publikum skal man ikke bruke snus, forklarer Hild-Marit Olsen, som er fornøyd med at forslaget fikk et bredt flertall.

– Nullvisjon for tobakk

Ettersom det forrige forsøket på å stoppe snus og røyk ble stoppet av kommunal- og regionaldepartementet for to år siden, ble ønsket om en røykfri arbeidsplass forsinket.

– Vi henger etter mange andre offentlig og private arbeidsplasser, dette er noe de fleste har vedtatt for lenge siden, sier Olsen, som er glad for at Nordland fylkeskommune nå er mer i tråd med nasjonale føringer.

– Nasjonalt er det en visjon om at barn født etter 2000 hverken skal snuse eller røyke. Bakgrunnen er de store skadevirkningene knyttet til tobakk. På samme måte som vi har en nullvisjon for trafikkulykker, synes jeg er fint at vi har en nullvisjon for tobakk også. Men dette er selvfølgelig et langsiktig perspektiv.

– Vil prøve forbudet juridisk

Allan Ellingsen protesterte sist, og det gjør han igjen. Foto: Bjørn Erik Rygg Lunde / NRK

Hvis alt går etter planen vil tobakksforbudet gjelde fra 1. juli 2014. Men det vil det ikke gjøre dersom Frp får viljen sin.

Fylkestingsrepresentant Allan Ellingsen håper historien fra to år siden vil gjenta seg.

– Vi kjempet imot og vil sterkt vurdere å finne ut om det er et juridisk grunnlag for en lovlighetskontroll, sier han.

Ellingsen mener forbudet vil være vanskelig å håndheve.

– Det mest uklare er hva som er «den private sfære», og hva betyr «kontakt med publikum». Hvor langt kan man egentlig dra dette forbudet?, spør han.

Ellingsen mener også at det må være grenser for hva politikere skal legge seg opp i.

– Hva blir det neste? Vi vet at fett er helseskadelig, skal vi forby smør? I dag vet alle at tobakk er helseskadelig. Da må det være opp til den enkelte å avgjøre om de skal snuse eller røyke.

– Med lov skal landet bygges

Hild-Marit Olsen ser imidlertid ikke problemet.

– Med lov skal landet bygges. Vi har et personalreglement for mange andre ting, og denne saken skiller seg ikke fra dette, sier hun.

Olsen tror heller ikke det blir vanskelig for de ansatte å overholde reglementet.

– De fleste vet når de er i kontakt med elever eller pasienter. Jeg tror ikke det er vanskelig å fjerne snusen i de tilfellene.